text:
взаимно признаване, което страните постигнат, трябва да бъде съвместимо със съответните разпоредби на Споразумението за СТО, и по-специално с член VII от ГАТС.
 ПОДРАЗДЕЛ 3
 Пощенски и куриерски услуги
 ЧЛЕН 8.36
 Приложно поле и определения
 1. Настоящият подраздел съдържа принципите на регулаторната рамка за предоставянето на пощенски и куриерски услуги и се прилага по отношение на мерките на която и да било от страните, засягащи търговията с пощенски и куриерски услуги.
 2. За целите на настоящия подраздел:
 а)
 „лиценз“ означава разрешение, което независим регулаторен орган на някоя от страните може да изисква от независим доставчик в съответствие със законовите и подзаконовите актове на страната, за да може този доставчик да предлага пощенски и куриерски услуги; и
 б)
 „универсална услуга“ означава постоянното предоставяне на пощенска услуга с уточнено качество във всички точки от територията на някоя от страните на достъпни за всички потребители цени.
 ЧЛЕН 8.37
 Универсална услуга
 1. Всяка от страните има правото да определя вида на задължението за предоставяне на универсална услуга, което желае да поддържа. Това задължение не се счита само по себе си за антиконкурентно, при условие че се управлява административно по прозрачен, недискриминационен и неутрален по отношение на конкуренцията начин и не е по-обременяващо от необходимото за определения от страната вид универсална услуга, по отношение на всички доставчици, които са обвързани със задължението.
 2. В рамките на своето законодателство за пощенските услуги или чрез други обичайни средства всяка от страните определя обхвата на задължението за предоставяне на универсална услуга, като в пълна степен взема предвид нуждите на потребителите и националните условия, включително пазарните сили, в тази страна.
 3. Всяка от страните гарантира, че доставчиците на пощенски и куриерски услуги на нейната територия, които са обвързани със задължението за предоставяне на универсална услуга по силата на нейните законови и подзаконови актове, не участват в следните видове практики:
 а)
 изключване на стопанските дейности на други предприятия чрез кръстосано субсидиране, с приходи от предоставянето на универсалната услуга, на предоставянето на експресни куриерски услуги (ЕКУ) (48) или на която и да било неуниверсална услуга по начин, който представлява съответно частно монополизиране в нарушение на член 3 от Закона за забрана на частните монополи и поддържане на справедливата търговия (закон No 54 от 1947 г.) на Япония или злоупотреба с господстващо положение на пазара в нарушение на правото в областта на конкуренцията на Европейския съюз (49); или
 б)
 извършване на необосновано разграничение между клиенти, като например предприятия — експедитори на големи обеми от пратки, или посредници, които обединяват пощенските пратки на различни клиенти, когато преобладават сходни условия по отношение на налозите и разпоредбите относно приемането, доставката, пренасочването, връщането и изисквания брой дни за предоставяне на услуга, за която се прилага задължение за предоставяне на универсална услуга.
 ЧЛЕН 8.38
 Процедури на границата
 1. Процедурите на границата за международни пощенски услуги и международни куриерски услуги (50) се привеждат в изпълнение в съответствие със свързаните с тях международни споразумения и законовите и подзаконовите актове на всяка от страните.
 2. Без да се засяга параграф 1, никоя от страните не може необосновано да предоставя по-неблагоприятно


text:
третиране по отношение на процедурите на границата за международните куриерски услуги от предоставеното за международните пощенски услуги.
 ЧЛЕН 8.39
 Лицензи
 1. Всяка от страните може да изисква лиценз за предоставянето на услуга, попадаща в обхвата на настоящия подраздел.
 2. Ако някоя от страните изисква лиценз, тя публично оповестява:
 а)
 всички критерии за лицензиране и срока, който обикновено е необходим за вземане на решение по дадено заявление за лиценз; и
 б)
 реда и условията за издаване на лицензи.
 3. Ако дадено заявление за лиценз бъде отхвърлено от компетентния орган, при поискване той информира заявителя за основанията за отказа на лиценз. Всяка от страните установява процедура за обжалване чрез независим орган, която заявителите, на които е отказан лиценз, могат да използват. Тази процедура трябва да бъде прозрачна, недискриминационна и основана на обективни критерии.
 ЧЛЕН 8.40
 Независимост на регулаторния орган
 Всяка от страните гарантира, че:
 а)
 нейният регулаторен орган (51) за попадащите в обхвата на настоящия подраздел услуги е юридически независим от който и да било доставчик на такива услуги и не е подотчетен на такъв доставчик; и
 б)
 при спазване на законовите и подзаконовите актове на всяка от страните, решенията на нейния регулаторен орган и използваните от него процедури са безпристрастни.
 ПОДРАЗДЕЛ 4
 Далекосъобщителни услуги
 ЧЛЕН 8.41
 Приложно поле
 1. Настоящият подраздел съдържа принципите на регулаторната рамка за всички далекосъобщителни услуги и се прилага по отношение на мерките на всяка от страните, засягащи търговията с далекосъобщителни услуги, които се състоят в пренос на сигнали, включително, наред с другото, предаване на видео и аудио сигнали (независимо от вида на използваните протоколи и технологии) чрез обществени далекосъобщителни преносни мрежи.
 2. Настоящият подраздел не се прилага за мерки, засягащи:
 а)
 услугите за телевизионно и радиоразпръскване по определенията в законите и подзаконовите актове на всяка от страните; и
 б)
 услугите, осигуряващи редакторски контрол върху съдържанието, предавано посредством далекосъобщителни преносни мрежи и услуги, или свързани с упражняването на такъв контрол.
 3. Без да се засяга параграф 2, буква а), даден доставчик на услуги за телевизионно и радиоразпръскване се счита за доставчик на обществени далекосъобщителни преносни услуги, а мрежите му — за обществени далекосъобщителни преносни мрежи, когато и доколкото тези мрежи се използват и за предоставяне на обществени далекосъобщителни преносни услуги.
 4. Никоя от разпоредбите на настоящия подраздел не може да се тълкува по начин, който да изисква от някоя от страните:
 а)
 да оправомощи доставчик на услуги от другата страна да създава, изгражда, придобива, наема, експлоатира или предоставя далекосъобщителни преносни мрежи или услуги, различни от предвидените в настоящото споразумение; или
 б)
 да създава, изгражда, придобива, наема, експлоатира или предоставя далекосъобщителни транспортни мрежи или услуги, които не се предлагат на обществеността на общо основание, или да задължи доставчик на услуги под нейна юрисдикция да прави това.
 ЧЛЕН 8.42
 Определения
 За целите на настоящия подраздел:
 а)
 „свързани съоръжения“ означава услуги и инфраструктура, свързани с обществени далекосъобщителни преносни мрежи или услуги, които са необходими за предоставянето на услуги посредством тези мрежи или услуги, като например сгради (включително подстъпи и окабеляване), канали и кутии, както и стълбове и антени;
 б)
 „разходоориентиран“

type: contracts

jurisdiction: EU


text:
означава основаващ се на разходите, като може да включва разумна печалба, както и различни методологии за изчисляване на разходите за различните съоръжения или услуги;
 в)
 „краен потребител“ означава краен потребител или абонат на обществена далекосъобщителна преносна мрежа или услуга, включително доставчик на услуга, различен от доставчик на обществени далекосъобщителни преносни мрежи или услуги;
 г)
 „основни съоръжения“ означава съоръжения на обществена далекосъобщителна преносна мрежа или услуга, които:
 i)
 се предоставят изключително или основно от един или от ограничен брой доставчици, и
 ii)
 не могат да бъдат икономически или технически заместени по приемлив начин за предоставянето на услуга;
 д)
 „взаимно свързване“ означава свързването (52) с доставчици, осигуряващи далекосъобщителни преносни мрежи или услуги, с цел да се позволи на потребителите на даден доставчик да общуват с потребителите на друг доставчик или да имат достъп до услугите, предоставяни от който и да било доставчик, разполагащ с достъп до мрежата;
 е)
 „услуга за международен мобилен роуминг“ означава търговска мобилна услуга, предоставяна по силата на търговски договор между доставчици на обществени далекосъобщителни преносни услуги, която дава възможност на краен потребител да използва националното си мобилно устройство или друго устройство за услуги за пренос на глас, данни или текстови съобщения, докато е извън територията, на която се намира националната обществена далекосъобщителна преносна мрежа на крайния потребител;
 ж)
 „линии под наем“ означава далекосъобщителни съоръжения между две или повече определени точки, които са заделени за специално определена употреба или за да бъдат на разположение на конкретен потребител, независимо от използваната технология;
 з)
 „основен доставчик“ означава доставчик, който има способността съществено да въздейства на условията за участие, по отношение на цената и предлагането, на съответния пазар на обществени далекосъобщителни преносни услуги, в резултат на:
 i)
 контрол върху основни съоръжения, или
 ii)
 използване на позициите си на пазара;
 и)
 „недискриминационно“ означава третиране, не по-малко благоприятно от третирането, предоставено при сходни обстоятелства на други доставчици на услуги и потребители на сходни обществени далекосъобщителни преносни мрежи или услуги;
 й)
 „преносимост на номерата“ означава възможността краен потребител на обществени далекосъобщителни преносни услуги, който поиска това, да запази на същото географско положение същите телефонни номера без влошаване на качеството или надеждността, когато преминава от един към друг доставчик от една и съща категория на сходни обществени далекосъобщителни преносни услуги;
 к)
 „обществена далекосъобщителна преносна мрежа“ означава инфраструктура за обществени далекосъобщения, която позволява осъществяването на далекосъобщения между и сред определени крайни точки на мрежата;
 л)
 „обществена далекосъобщителна преносна услуга“ означава всяка далекосъобщителна преносна услуга, предлагана на обществеността на общо основание, която може да включва, наред с другото, телеграфни, телефонни, телексни услуги и услуги по предаване на данни, свързани обикновено с предаване на предоставена от клиент информация между две или повече точки, без по веригата да настъпва каквато и да е промяна във формата или съдържанието на информацията на клиента;
 м)
 „регулаторен орган“ означава органът или органите на някоя от страните, отговарящ(и) за регулирането на далекосъобщенията;
 н)
 „далекосъобщения“ означава предаването и получаването на сигнали чрез проводник, радиовълни, оптична или друга електромагнитна среда; и
 о)
 „потребители“ означава крайни потребители или доставчици на обществени далекосъобщителни преносни мрежи или услуги, които


text:
са потребители или абонати на обществена далекосъобщителна преносна мрежа или услуга.
 ЧЛЕН 8.43
 Подходи към регулирането
 1. Страните признават значението на конкурентните пазари за осигуряване на широк избор в предлагането на далекосъобщителни услуги и за повишаване на благосъстоянието на потребителите, както и факта, че е възможно да не е необходимо регулиране, ако е налице реална конкуренция. Страните съответно признават, че регулаторните нужди и подходи се различават за различните пазари, както и че всяка от страните може да определи начина, по който да изпълни задълженията си по настоящия подраздел.
 2. В това отношение страните признават, че всяка от тях може:
 а)
 да прибегне до пряко регулиране предвид евентуален проблем, който страната очаква, че може да възникне, или за да разреши проблем, който вече е възникнал на пазара; или
 б)
 да се осланя на ролята на пазарните сили, особено по отношение на пазарни сегменти, които са конкурентни или се характеризират с незначителни пречки за навлизане, като например услуги, предоставяни от доставчици на далекосъобщителни услуги, които не притежават мрежови съоръжения.
 3. За по-голяма яснота се уточнява, че всяка от страните, която се въздържа от регулиране в съответствие с параграф 2, буква б), е обвързана със задълженията по настоящия подраздел. Никоя от разпоредбите на настоящия член не може да възпрепятства която и да било от страните да регулира далекосъобщителните услуги.
 ЧЛЕН 8.44
 Достъп и използване
 1. Всяка от страните гарантира, че на всеки доставчик на услуги от другата страна се осигурява достъп до обществените далекосъобщителни преносни мрежи и услуги и възможност да ги използва при условия и ред, които са разумни, недискриминационни и не по-малко благоприятни от условията и реда, които доставчикът на тези обществени далекосъобщителни преносни мрежи и услуги осигурява за собствените си сходни услуги при сходни обстоятелства. Това задължение следва да се прилага, наред с другото, чрез параграфи 2—6.
 2. Всяка от страните гарантира, че на доставчиците на услуги от другата страна се осигурява достъп до всяка обществена далекосъобщителна преносна мрежа или услуга, предлагана на територията или през границите на първата страна, и възможност да я използва, включително частни линии под наем, и за тази цел гарантира, при спазване на условията по параграфи 5 и 6, че на тези доставчици на услуги е разрешено:
 а)
 да закупят или наемат и да свържат терминал или друго оборудване, съвместимо с мрежата и което е необходимо за предоставяне на техните услуги;
 б)
 да осъществяват взаимно свързване на частните взети под наем или собствени линии с обществените далекосъобщителни преносни мрежи и услуги или с взетите под наем или собствени линии на други доставчици на услуги; и
 в)
 при предоставянето на която и да било услуга да използват избрани от тях експлоатационни протоколи, различни от онези, за които е необходимо да се осигури наличието на далекосъобщителни преносни мрежи и услуги за обществото като цяло.
 3. Всяка страна следва да гарантира, че доставчиците на услуги от другата страна могат да използват обществените далекосъобщителни преносни мрежи и услуги за пренос на информация на територията и през границите на първата страна, включително за вътрешнофирмени комуникации на тези доставчици на услуги


text:
и за достъп до информацията, съдържаща се в бази данни или съхранена под друга форма за разчитане чрез машина, в която и да било от страните или в който и да било член на СТО.
 4. Независимо от параграф 3 всяка от страните може да предприеме такива мерки, каквито са необходими, за да гарантира сигурността и поверителността на съобщенията, при спазване на изискването тези мерки да не бъдат прилагани по начин, който би представлявал средство за своеволна или неоправдана дискриминация или прикрито ограничение за търговията с услуги.
 5. Всяка от страните гарантира, че не се налагат други условия относно достъпа до обществените далекосъобщителни преносни мрежи и услуги и използването им, освен необходимите за:
 а)
 обезпечаване на отговорностите, свързани с предоставянето на обществена услуга, на доставчиците на обществени далекосъобщителни преносни мрежи и услуги, и по-специално способността на тези доставчици да осигуряват достъп до своите мрежи или услуги за обществеността на общо основание; или
 б)
 защита на техническата цялост на обществените далекосъобщителни преносни мрежи или услуги.
 6. При условие че отговарят на критериите по параграф 5, условията за достъп до обществените далекосъобщителни преносни мрежи и услуги и за използването им могат да включват:
 а)
 ограничения за препродажбата или споделеното използване на тези услуги;
 б)
 изискване за използване на определени технически интерфейси, включително интерфейсни протоколи, за осъществяване на взаимно свързване с обществените далекосъобщителни преносни мрежи и услуги;
 в)
 изисквания, при необходимост, за оперативна съвместимост на обществените далекосъобщителни преносни услуги и за насърчаване на постигането на посочените в член 8.55 цели;
 г)
 одобрение на типа за терминал или друго оборудване, което взаимодейства с обществените далекосъобщителни преносни мрежи, и технически изисквания относно свързването на това оборудване към тези мрежи;
 д)
 ограничения за взаимното свързване на частните взети под наем или собствени линии с обществените далекосъобщителни преносни мрежи или услуги или с взетите под наем или собствени линии на други доставчици на услуги; или
 е)
 уведомяване, притежаване на разрешение, регистриране и лицензиране.
 ЧЛЕН 8.45
 Преносимост на номерата
 Всяка страна гарантира, че доставчиците на обществени далекосъобщителни преносни услуги на нейната територия предоставят своевременно и при разумни условия и ред преносимост на номерата за мобилните услуги и за всички други определени от тази страна услуги.
 ЧЛЕН 8.46
 Препродажба
 Ако някоя от страните изисква доставчик на обществени далекосъобщителни преносни услуги да предложи своите обществени далекосъобщителни преносни услуги за препродажба, тази страна гарантира, че доставчикът не налага неразумни или дискриминиращи условия или ограничения за препродажбата на своите обществени далекосъобщителни преносни услуги.
 ЧЛЕН 8.47
 Даване на възможност за използване на мрежови съоръжения и за взаимно свързване
 1. Страните признават, че даването на възможност за използване на мрежови съоръжения (53) и за взаимно свързване следва по принцип да е предмет на търговски преговори между съответните доставчици на обществени далекосъобщителни преносни мрежи или услуги.
 2. Всяка от страните гарантира, че всеки доставчик на обществени далекосъобщителни преносни мрежи или услуги на нейната територия има правото и при поискване от доставчик на обществени далекосъобщителни преносни мрежи или услуги от другата страна, задължението да договори взаимно свързване с цел предоставяне на обществени далекосъобщителни преносни мрежи или


text:
услуги. Всяка от страните предоставя на своя регулаторен орган правомощието при необходимост да изиска даден доставчик на обществени далекосъобщителни преносни мрежи или услуги да осигури взаимно свързване с доставчици на обществени далекосъобщителни преносни мрежи или услуги от другата страна.
 3. Никоя от страните не може да приеме или да запази в сила каквато и да било мярка, с която доставчици на обществени далекосъобщителни преносни мрежи или услуги, даващи възможност за използване на мрежови съоръжения или осигуряващи взаимно свързване, се задължават да предлагат различни условия и ред на различни доставчици за сходни услуги, или с която се налагат задължения, които не са свързани с предоставяните услуги.
 ЧЛЕН 8.48
 Задължения, свързани с основните доставчици
 1. Всяка от страните приема или запазва в сила подходящи мерки, с цел да не се позволи на доставчици, които самостоятелно или заедно с други представляват основни доставчици, да участват в антиконкурентни практики или да продължават такива практики. Антиконкурентните практики включват по-специално:
 а)
 участие в антиконкурентно кръстосано субсидиране;
 б)
 използване на получена от конкурентите информация с нарушаващи конкуренцията последици; и
 в)
 несвоевременно предоставяне на други доставчици на услуги на техническа информация за основни съоръжения и на информация, която е от значение за търговската дейност и им е необходима, за да предоставят услуги.
 2. Всяка от страните оправомощава своя регулаторен орган при необходимост да изиска основните доставчици на нейната територия да предоставят на доставчиците на обществени далекосъобщителни преносни мрежи или услуги от другата страна третиране, което е не по-малко благоприятно от това, което съответният основен доставчик предоставя при сходни обстоятелства на своите дъщерни или свързани предприятия, относно:
 а)
 наличието, предоставянето, цените или качеството на сходни далекосъобщителни услуги; и
 б)
 наличието на технически интерфейси, необходими за взаимно свързване.
 3. Всяка от страните гарантира, че основните доставчици на нейната територия осигуряват взаимно свързване с доставчиците на обществени далекосъобщителни преносни мрежи или услуги от другата страна във всяка технически пригодна точка от мрежата на съответния основен доставчик, както и че съответният основен доставчик осигурява такова взаимно свързване:
 а)
 при ред, условия (включително по отношение на техническите стандарти, спецификациите, качеството и поддръжката) и цени, които са недискриминационни и не по-малко благоприятни от предоставяните за собствените му сходни услуги при сходни обстоятелства, както и с качество, не по-ниско от осигуряваното за собствените му сходни услуги, за сходните услуги на несвързаните доставчици на услуги или за неговите дъщерни или други видове свързани предприятия;
 б)
 своевременно, при ред, условия (включително по отношение на техническите стандарти, спецификациите, качеството и поддръжката) и разходоориентирани цени, които са прозрачни, разумни, отчитат икономическата осъществимост и са необвързани в достатъчна степен, така че доставчиците да не трябва да заплащат за мрежови компоненти или съоръжения, които не са им необходими за предоставяната услуга; и
 в)
 при поискване, в допълнителни точки освен крайните точки на мрежата, предлагани на мнозинството потребители, като се заплащат такси, които отразяват разходите за изграждане на необходимите допълнителни съоръжения.
 4. Всяка от страните гарантира, че основните доставчици на нейната територия предоставят на доставчиците на обществени далекосъобщителни преносни мрежи или услуги от другата страна възможност за взаимно свързване на техните съоръжения


text:
и оборудване с тези на основния доставчик съобразно:
 а)
 типово предложение за взаимно свързване или друго стандартно предложение за взаимно свързване, съдържащо цените, реда и условията, които основният доставчик обичайно предлага на доставчиците на обществени далекосъобщителни преносни мрежи или услуги; или
 б)
 реда и условията по действащо споразумение за взаимно свързване.
 5. Всяка от страните гарантира, че приложимите за взаимното свързване с основните доставчици на нейната територия процедури се оповестяват публично.
 6. Всяка от страните гарантира, че основните доставчици на нейната територия оповестяват публично своите споразумения за взаимно свързване или своите типови предложения за взаимно свързване.
 7. Всяка от страните гарантира, че основните доставчици на нейната територия, придобили информация от друг доставчик на обществени далекосъобщителни преносни мрежи или услуги в процеса на договаряне на условията за използване и в резултат на използването на мрежови съоръжения или взаимно свързване, ползват тази информация единствено за целите, за които тя е предоставена, и зачитат във всеки един момент поверителността на предаваната или съхраняваната информация.
 8. Всяка от страните гарантира, че основните доставчици на нейната територия дават възможност за използване на мрежови съоръжения, които може да включват, наред с другото, мрежови елементи и свързани с тях съоръжения, на доставчиците на обществени далекосъобщителни преносни мрежи или услуги от другата страна при ред и условия (включително във връзка с цените, техническите стандарти, спецификациите, качеството и поддръжката), които са прозрачни, разумни, недискриминационни (включително по отношение на своевременността) и не по-малко благоприятни от предоставяните за собствените им сходни услуги при сходни обстоятелства (54).
 ЧЛЕН 8.49
 Регулаторен орган
 1. Всяка от страните гарантира, че нейният регулаторен орган е юридически самостоятелен и функционално независим (55) от който и да е доставчик на далекосъобщителни услуги, далекосъобщителни мрежи или далекосъобщително мрежово оборудване.
 2. Всяка от страните, която запазва собствеността или контрола върху доставчик на обществени далекосъобщителни преносни мрежи или услуги, гарантира ефективното структурно разделение на регулаторната функция по отношение на далекосъобщенията от дейностите, свързани със собствеността или контрола.
 3. Всяка от страните предоставя на своя регулаторен орган правомощието да регулира сектора на далекосъобщенията и да извършва възложената му задача, включително правоприлагането на мерките, свързани със задълженията по настоящия подраздел. Задачите, които регулаторният орган трябва да изпълнява, се оповестяват публично по лесно достъпен и ясен начин.
 4. Всяка от страните гарантира, че решенията на нейния регулаторен орган и използваните от него процедури са безпристрастни по отношение на всички участници на пазара.
 5. Всяка от страните гарантира, че нейният регулаторен орган изпълнява възложените му задачи по прозрачен начин и доколкото е практически възможно, своевременно.
 6. Всяка от страните предоставя на своя регулаторен орган правомощието да изисква от доставчиците на далекосъобщителни мрежи и услуги цялата информация, включително финансова информация, която е необходима за изпълнението на неговите задачи в съответствие с настоящия подраздел. Регулаторният орган не може да изисква повече информация от тази, което е необходима, за да изпълни своите задачи, и е длъжен да третира получената от тези доставчици информация в съответствие със свързаните с поверителността на търговската информация законови и подзаконови актове на съответната страна.
 ЧЛЕН 8.50
 Универсална услуга
 1. Всяка от страните има


text:
правото да определя вида на задълженията за предоставяне на универсална услуга, които желае да поддържа. Тези задължения не се считат за антиконкурентни сами по себе си, при условие че се администрират по прозрачен, обективен, недискриминационен и неутрален по отношение на конкуренцията начин и не са по-обременяващи от необходимото за вида на определената от страната универсална услуга.
 2. Всички доставчици на далекосъобщителни услуги следва да се ползват от правото на предоставяне на универсална услуга. Доставчиците на универсална услуга се определят чрез прозрачен, недискриминационен и не прекомерно обременителен механизъм.
 3. Регулаторният орган на всяка от страните може да реши дали е необходим механизъм за компенсиране на нетните разходи на определените да предоставят универсална услуга доставчици, като вземе предвид пазарната изгода за тези доставчици, ако има такава, или за поделяне на нетните разходи за задълженията за предоставяне на универсална услуга.
 ЧЛЕН 8.51
 Разрешение за предоставяне на далекосъобщителни мрежи и услуги
 1. Доколкото е възможно, всяка от страните разрешава предоставянето на далекосъобщителни мрежи или услуги след обикновено уведомяване или регистриране, без да е необходимо предварително изрично решение на нейния регулаторен орган. Правата и задълженията, произтичащи от такова разрешение, се оповестяват публично по лесно достъпен начин.
 2. Ако е необходимо, всяка от страните може да изисква лиценз за правото на използване на радиочестоти и номера, и по-специално с цел:
 а)
 да се избегнат вредни смущения;
 б)
 да се гарантира техническото качество на услугата; и
 в)
 да се осигури ефикасното използване на радиочестотния спектър.
 3. Ако някоя от страните изисква лиценз, тази страна публично оповестява:
 а)
 всички критерии за лицензиране и разумен срок, който обикновено е необходим за вземане на решение по дадено заявление за лиценз; и
 б)
 реда и условията за издаване на индивидуални лицензи.
 4. След като бъде взето решение по дадено заявление за лиценз, всяка от страните незабавно уведомява заявителя за резултата от разглеждането на неговото заявление. В случай че бъде взето решение за отхвърляне на заявление за лиценз или за отнемане на лиценз, при поискване всяка от страните уведомява заявителя, по принцип в писмена форма, за основанията за отхвърлянето или отнемането. В този случай заявителят ще може да се обърне към апелативен орган в съответствие с посоченото в член 8.54.
 5. Всяка от страните гарантира, че всички административни такси, наложени на доставчиците на далекосъобщителни мрежи или услуги, са обективни, прозрачни и съразмерни с административните разходи на нейния регулаторен орган. Тези административни такси не включват плащания за права за използване на ограничени ресурси и задължителни вноски за предоставяне на универсални услуги.
 ЧЛЕН 8.52
 Разпределяне и използване на ограничени ресурси
 1. Всяка от страните прилага всички процедури относно разпределянето и ползването на свързани с далекосъобщенията ограничени ресурси, включително честоти, номера и права за преминаване, по открит, обективен, навременен, прозрачен, недискриминационен и не прекомерно обременителен начин.
 2. Всяка от страните публично оповестява текущото положение по отношение на разпределените честотни ленти, но от никоя от тях не се изисква да посочва подробно честотите, разпределени за специфични видове ползване от държавните органи.
 3. Мерките на никоя от страните за разпределяне и предоставяне на радиочестотен спектър и за


text:
управление на честоти не се считат сами по себе си за несъответстващи на членове 8.7 и 8.15. В съответствие с това всяка от страните си запазва правото да установява и прилага политики за управлението на радиочестотния спектър и на честотите, при които се ограничава броят на доставчиците на обществени далекосъобщителни преносни услуги, при условие че страната прави това по начин, който е съвместим с останалите разпоредби на настоящото споразумение. Това право включва възможността за разпределяне на честотните ленти, като се вземат предвид актуалните и бъдещите нужди и наличният радиочестотен спектър.
 ЧЛЕН 8.53
 Прозрачност
 Всяка от страните гарантира, че нейните мерки, свързани с достъпа до обществените далекосъобщителни преносни мрежи и услуги и използването им, се оповестяват публично, включително мерките, свързани със:
 а)
 тарифите и другите условия и ред във връзка с обслужването;
 б)
 спецификациите на техническите интерфейси;
 в)
 органите, отговорни за подготовката, изменението и приемането на стандарти, засягащи достъпа и използването;
 г)
 приложимите условия за свързване на терминал или на друго оборудване с обществените далекосъобщителни преносни мрежи; и
 д)
 изискванията за уведомяване, притежаване на разрешение, регистриране или лицензиране, ако има такива.
 ЧЛЕН 8.54
 Решаване на спорове в областта на далекосъобщенията
 1. Всяка от страните гарантира в съответствие със своите законови и подзаконови актове, че доставчиците на обществени далекосъобщителни преносни мрежи или услуги от другата страна могат своевременно да се обърнат към регулаторния орган на първата страна за решаване на спорове във връзка с правата и задълженията на тези доставчици, произтичащи от настоящия подраздел. В такива случаи регулаторният орган се стреми да издаде, доколкото е уместно, правнообвързващо решение за своевременно решаване на спора.
 2. Ако регулаторният орган откаже да предприеме каквото и да било действие по искане за решаване на спор, той трябва при поискване и в разумен срок да представи писмено обяснение за своето решение.
 3. Регулаторният орган публично оповестява решението за решаване на спора в съответствие със законите и подзаконовите актове на страната, като взема предвид изискванията за поверителност на търговската информация.
 4. Всяка от страните гарантира, че даден доставчик на обществени далекосъобщителни преносни мрежи или услуги, който е неблагоприятно засегнат от определение или решение на нейния регулаторен орган, има правото да поиска преразглеждане на това определение или решение от регулаторния орган или от независим апелативен орган, който може, но не е задължително да бъде съдебен орган.
 5. Всяка от страните гарантира, че даден доставчик на обществени далекосъобщителни преносни мрежи или услуги, който е засегнат от определение или решение на нейния регулаторен орган или на независим апелативен орган, ако последният не е съдебен орган, има право в съответствие със законовите и подзаконовите актове на страната да поиска ново преразглеждане на това решение от независим съдебен орган, освен ако доставчикът е приел процедура, съгласно която регулаторният орган или независимият апелативен орган издава окончателно решение.
 6. Никоя от страните не може да разреши заявление за преразглеждане от апелативен или съдебен орган да представлява основание за неспазване на определението или решението на регулаторния орган, освен ако съответният апелативен или съдебен орган задържи или преустанови действието на това определение или решение или го отмени.


text:
7. Посочената в параграфи 1—3 процедура не изключва възможността за която и да било от засегнатите страни да предяви иск пред съдебен орган.
 ЧЛЕН 8.55
 Връзка с международни организации
 Страните признават значението на международните стандарти за глобална и оперативна съвместимост на далекосъобщителните преносни мрежи и услуги и поемат задължението да насърчават въвеждането на тези стандарти чрез работата на съответните международни органи, включително Международния съюз по далекосъобщения и Международната организация по стандартизация.
 ЧЛЕН 8.56
 Поверителност на информацията
 Всяка от страните гарантира поверителността на далекосъобщителните данни и свързаните с тях данни за трафика на потребителите, предавани посредством обществени далекосъобщителни преносни мрежи и услуги, без да налага прекомерни ограничения на търговията с услуги.
 ЧЛЕН 8.57
 Международен мобилен роуминг (56)
 1. Всяка от страните се стреми да оказва сътрудничество за насърчаване на прозрачни и разумни цени на услугите за международен мобилен роуминг с цел насърчаване на растежа на търговията между страните и повишаване на благосъстоянието на потребителите.
 2. Всяка от страните може да реши да предприеме стъпки за повишаване на прозрачността и конкуренцията по отношение на цените на международния мобилен роуминг и за насърчаване на използването на технологични алтернативи на услугите за роуминг, като например:
 а)
 гарантиране на улеснен достъп на потребителите до информация за цените на дребно; и
 б)
 свеждане до минимум на пречките за използването на технологични алтернативи на роуминга, така че при посещаване на територията на някоя от страните, придвижвайки се от територията на другата страна, потребителите да имат достъп до далекосъобщителни услуги, като използват устройство по техен избор.
 3. Всяка от страните насърчава доставчиците на обществени далекосъобщителни преносни услуги на своята територия публично да оповестяват информация за предлаганите на техните крайни потребители цени на дребно на услугите за международен мобилен роуминг за пренос на глас, данни и текстови съобщения при посещаване на територията на другата страна.
 4. С никоя от разпоредбите на настоящия член не може да се изисква от която и да било от страните да регулира цените или условията за предоставяне на услуги за международен мобилен роуминг.
 ПОДРАЗДЕЛ 5
 Финансови услуги
 ЧЛЕН 8.58
 Приложно поле
 1. Настоящият подраздел се прилага по отношение на мерки на някоя от страните, засягащи търговията с финансови услуги.
 2. За целите на прилагането на член 8.2, буква с) от настоящия подраздел, „услуги, предоставяни в процеса на упражняване на държавна власт“ означава следното:
 а)
 дейности, извършвани от централна банка или паричен орган, или от друг публичноправен субект, за целите на осъществяване на паричната или свързана с валутния курс политика;
 б)
 дейности, представляващи част от законоустановена система за социална сигурност или от обществени пенсионни схеми, както и
 в)
 други дейности, извършвани от публичноправен субект за сметка на или с гаранцията, или с използването на финансовите ресурси на една от страните или на нейни публичноправни субекти.
 3. За целите на прилагането на член 8.2, буква с) от настоящия подраздел, ако някоя от страните допусне която и да било от дейностите, посочени в параграф 2, буква б) или в), да се осъществява от нейни доставчици на финансови услуги в конкуренция с публичноправен субект или доставчик на финансови


text:
услуги, понятието „услуги“ включва въпросните дейности.
 4. Член 8.2, буква т) не се прилага по отношение на услугите, обхванати от настоящия подраздел.
 ЧЛЕН 8.59
 Определения
 За целите на настоящата глава:
 а)
 „финансова услуга“ означава всяка услуга от финансов характер, предлагана от доставчик на финансови услуги от една от страните; финансовите услуги включват всички застрахователни и свързани със застраховането услуги, както и всички банкови и други финансови услуги (без застрахователните); финансовите услуги включват следните дейности:
 i)
 застрахователни и свързани със застраховането услуги:
 А)
 пряко застраховане (включително съзастраховане):
 1)
 животозастраховане, както и
 2)
 общо застраховане;
 Б)
 презастраховане и ретроцесия;
 В)
 застрахователно посредничество, като брокерство и агентство, както и
 Г)
 услуги, съпътстващи застраховането, например консултантски услуги, актюерски услуги, услуги по оценка на риска и услуги по уреждане на претенции; а също така
 ii)
 банкови и други финансови услуги (без застрахователните):
 А)
 приемане на депозити и други възстановими средства на граждани;
 Б)
 предоставяне на заеми от всякакъв вид, включително потребителски кредити, ипотечни кредити, факторинг и финансиране на търговски сделки;
 В)
 финансов лизинг;
 Г)
 всички услуги по плащания и парични преводи, включително кредитни, разплащателни и дебитни карти, пътнически чекове и банкови ордери;
 Д)
 гаранции и задължения;
 Е)
 търговия за собствена сметка или за сметка на клиенти, независимо дали на борсовия или извънборсовия пазар или по друг начин, със следното:
 1)
 инструменти на паричния пазар (включително чекове, полици, депозитни удостоверения);
 2)
 обмяна на чуждестранна валута;
 3)
 деривати, включително, но не само, фючърси и опции;
 4)
 валутни и лихвени инструменти, включително продукти като суапове и форуърдни договори;
 5)
 прехвърляеми ценни книжа, както и
 6)
 други прехвърляеми инструменти и финансови активи, включително благородни метали;
 Ж)
 участие в емитиране на всякакъв вид ценни книжа, включително поемане и пласиране като посредник (независимо дали публично или частно) и предоставяне на услуги, свързани с такива емисии;
 З)
 парично брокерство;
 И)
 управление на активи, като управление на пари в брой или портфейл от ценни книжа, управление на всички форми на колективно инвестиране, управление на пенсионни фондове, попечителски, депозитарни и доверителни услуги;
 Й)
 услуги по сетълмент и клирингови услуги за финансови активи, включително ценни книжа, дериватни продукти и други прехвърляеми инструменти;
 К)
 осигуряване и предаване на финансова информация, а също обработка на финансови данни и свързан с тях софтуер от доставчици на други финансови услуги, както и
 Л)
 консултантски, посреднически и други спомагателни финансови услуги по всички дейности, включени в букви А)—К), включително кредитни референции и анализи, проучвания на инвестиции и портфолио и консултации относно тях, както и консултации във връзка с придобиването и с корпоративното преструктуриране и стратегия;
 б)
 „доставчик на финансови услуги“ означава всяко физическо или юридическо лице от една от страните, желаещо да предоставя или предоставящо финансови услуги, без да обхваща публичноправните субекти;
 в)
 „нова финансова услуга“ означава услуга от финансов характер, включително услугите, свързани със съществуващи и нови продукти или с начина, по който се доставя продуктът, която не се предоставя от доставчик на финансови услуги на територията на една от страните, но се предоставя на територията на другата страна;
 г)
 „пощенски застрахователен субект“ означава субект, който гарантира и продава


text:
застрахователни продукти на масовия потребител и който е притежаван или контролиран, пряко или непряко, от пощенски орган на една от страните;
 д)
 „публичноправен субект“ означава:
 i)
 орган на публичната власт, централна банка или монетарна институция на някоя от страните, или субект, собственост на някоя от страните или контролиран от нея, който участва главно в упражняването на функции на държавно управление или дейности за целите на държавното управление, с изключение на субектите, чиято дейност обхваща главно предоставянето на финансови услуги при търговски условия, или
 ii)
 частноправен субект, изпълняващ функции, обичайно изпълнявани от централна банка или монетарна институция, при упражняването на тези функции, а
 е)
 „саморегулираща се организация“ означава неправителствен орган, включително борса или пазар на ценни книжа или на фючърси, клирингова агенция, или друга организация или сдружение, който упражнява регулаторни правомощия или правомощия за надзор над доставчиците на финансови услуги, делегирани от някоя от страните.
 ЧЛЕН 8.60
 Нови за територията на някоя от страните финансови услуги
 1. Всяка от страните предоставя възможност на установилите се на нейна територия доставчици на финансови услуги от другата страна да предлагат всякакви нови финансови услуги на нейна територия.
 2. Независимо от разпоредбата на член 8.7, буква б), всяка от страните може да определи правната форма, под която евентуално да бъде предоставяна новата финансова услуга, и може да изисква разрешение за предоставянето на услугата. Ако някоя от страните изисква разрешение, тя може да откаже въпросното разрешение поради съображения от пруденциален характер, но не единствено поради това, че услугата не се предоставя от нито един доставчик на финансови услуги на нейна територия.
 ЧЛЕН 8.61
 Платежни и клирингови системи
 Всяка страна предоставя, по реда и условията за предоставяне на национално третиране, на установените на нейна територия доставчици на финансови услуги от другата страна достъп до платежните и клиринговите системи, обслужвани от публичноправни субекти, както и до официалните инструменти за финансиране и рефинансиране, които са на разположение в хода на обичайната стопанска дейност. Настоящият член няма за цел предоставянето на достъп до инструментите на кредитора от последна инстанция на страната.
 ЧЛЕН 8.62
 Саморегулиращи се организации
 Когато някоя от страните изисква членство или участие във, или достъп до, саморегулираща се организация, за да могат доставчиците на финансови услуги от другата страна да предоставят финансови услуги при еднакви условия с доставчиците на финансови услуги от въпросната страна, или когато тази страна пряко или непряко предоставя на саморегулиращата се организация привилегии или предимства при предоставянето на финансови услуги, тя гарантира спазването от саморегулиращата се организация на задълженията, предвидени в член 8.8.
 ЧЛЕН 8.63
 Предаване на информация и обработка на информация
 1. Никоя от страните не може да предприема мерки, препятстващи предаването на информация или обработката на финансова информация, включително предаването на данни по електронен път, или такива, които поради факта, че са обвързани с правила за внос, съответстващи на съществуващи международни договорености, препятстват трансфера на оборудване, когато въпросните предаване на информация, обработка на финансова информация или трансфер на оборудване са необходими за осъществяването на обичайната стопанска дейност на доставчик на финансови услуги.
 2. Разпоредбата на параграф 1 по никакъв начин не ограничава


text:
правото на всяка от страните да защитава личните данни, правото на неприкосновеност на личния живот и поверителността на индивидуалните данни и сметки, доколкото това право не се използва за заобикаляне на разпоредбите на раздели Б—Г и на настоящия подраздел.
 ЧЛЕН 8.64
 Ефикасност и прозрачност на регулирането
 1. Когато някоя от страните изисква лиценз за предоставянето на финансова услуга, тя прави обществено достъпни изискванията и процедурите за такъв лиценз.
 2. Когато някоя от страните изисква допълнителна информация от заявителя, за да обработи заявлението му, тя уведомява заявителя за това без необосновано забавяне.
 3. Всяка страна се стреми да гарантира публикуването или осигуряването на достъп по друг начин до правилата с общо приложение, приети или запазени в сила от саморегулиращи се организации на територията на тази страна, в кратки срокове, така че да се даде възможност на заинтересованите лица да се запознаят с тях.
 ЧЛЕН 8.65
 Пруденциално изключение
 1. Никоя от разпоредбите на настоящото споразумение не възпрепятства която и да било от страните да приема или да запазва в сила мерки от съображения за предпазливост, в т.ч. с цел:
 а)
 закрила на инвеститорите, вложителите, титулярите на полици или лицата, към които доставчикът на финансови услуги има фидуциарно задължение, или
 б)
 гарантиране на целостта и стабилността на финансовата система на тази страна.
 2. Когато подобни мерки не са съобразени с разпоредбите на настоящото споразумение, те не трябва да се използват като средство за отклоняване от задълженията, които има същата страна по силата на настоящото споразумение.
 3. Никоя от разпоредбите на настоящото споразумение не може да се тълкува като изискваща дадена страна да разкрива информация относно деловата дейност и сметките на отделни клиенти или каквато и да била поверителна или защитена информация, с която разполагат публичноправните субекти.
 ЧЛЕН 8.66
 Предоставяне на застрахователни услуги от пощенски застрахователни субекти
 1. С настоящия член се определят приложимите правила в случаите, когато някоя от страните допуска неин пощенски застрахователен субект да гарантира и предоставя услуги по пряко застраховане за масовия потребител. Услугите, обхванати от настоящия член, не включват предоставянето на застрахователни услуги, свързани със събирането, транспортирането и доставянето на писма или пощенски пратки, от пощенски застрахователен субект на някоя от страните.
 2. Никоя от страните не може да приема или запазва в сила мярка, която създава във връзка с предоставянето на застрахователните услуги, посочени в параграф 1, условия за конкуренция, които са по-благоприятни за конкретен пощенски застрахователен субект, отколкото за частен доставчик на сходни застрахователни услуги на нейния пазар, включително като:
 а)
 налага по-обременителни условия за лиценз на частен доставчик на услуги във връзка с предоставянето на застрахователни услуги, отколкото условията, които същата страна налага на пощенски застрахователен субект във връзка с предоставянето на сходни услуги, или
 б)
 осигурява достъпа на конкретен пощенски застрахователен субект до съществуващ дистрибуторски канал за продажба на застрахователни услуги по ред и условия, които са по-благоприятни от прилаганите от нея за частните доставчици на сходни услуги.
 3. По отношение на предоставянето от пощенски застрахователен субект на застрахователните услуги, посочени в параграф 1, всяка от страните прилага същата нормативна уредба и правоприлагащи дейности, които


text:
тя прилага спрямо доставката на сходни застрахователни услуги от частни доставчици.
 4. При изпълнението на задълженията си по параграф 3, съответната страна изисква от пощенския застрахователен субект, предоставящ застрахователните услуги, посочени в параграф 1, да публикува годишен финансов отчет във връзка с предоставянето на тези услуги. Отчетът трябва да бъде достатъчно подробен и да бъде съобразен с приложимите одитни стандарти съгласно общоприетите счетоводни и одитни принципи, международно признатите счетоводни и одитни стандарти или равностойни правила, които се прилагат на територията на страната по отношение на публично търгуваните частни предприятия, които предоставят сходни услуги.
 5. Параграфи 1—4 не са приложими за пощенски застрахователен субект на територията на една от страните:
 а)
 когото тази страна не притежава, нито контролира пряко или непряко, при положение че страната не запазва каквото и да било предимство, което променя условията за конкуренция в полза на пощенския застрахователен субект при предоставянето на застрахователни услуги спрямо конкретен частен доставчик на сходни застрахователни услуги на нейния пазар, или
 б)
 когато продажбите на продукти за пряко животозастраховане и общо застраховане, застрахователният риск по отношение на които се поема от пощенския застрахователен субект, всяка за себе си съставляват съответно не повече от 10 процента от общия годишен приход от премии от пряка животозастрахователна и от общозастрахователна дейност на пазара на тази страна.
 ЧЛЕН 8.67
 Регулаторно сътрудничество в областта на финансовото регулиране
 Страните насърчават регулаторното сътрудничество в областта на финансовото регулиране в съответствие с приложение 8-А.
 ПОДРАЗДЕЛ 6
 Услуги по международен морски транспорт
 ЧЛЕН 8.68
 Приложно поле и определения
 1. Настоящият подраздел съдържа принципите на регулаторната рамка за предоставянето на услуги по международен морски транспорт съгласно раздели Б—Г от настоящата глава и се прилага по отношение на мерки на някоя от страните, засягащи търговията с услуги по международен морски транспорт.
 2. За целите на настоящата глава:
 а)
 „услуги по подреждане и складиране на контейнери“ означава дейности, които се състоят в съхраняването на контейнери, независимо дали в пристанищните райони или на сушата, с цел уплътняване или демонтиране, поправка и предоставянето им за изпращане като товари;
 б)
 „услуги по митническо оформяне“ означава дейности, които се състоят в извършването от името на друга страна на митническите формалности във връзка с вноса, износа или транзитния превоз на товари, независимо от това дали тази услуга представлява основната дейност на доставчика на услугата или е обичайно допълнение към основната му дейност;
 в)
 „многомодални или „от врата до врата“ транспортни операции“ означава превозване на товари с единен транспортен документ при използване на повече от един вид транспорт, включващо международна отсечка по море;
 г)
 „спедиторски услуги“ означава дейности, които се състоят в организирането и контрола на дейностите по превоз от името на изпращачите, посредством поемане на задължение за извършване на транспортни и свързани услуги, изготвяне на документи и предоставяне на необходимата търговска информация;
 д)
 „услуги по международен морски транспорт“ означава превоз на пътници или товари чрез морски плавателни съдове между пристанище на една от страните и пристанище на другата страна или на трета държава, и включва прякото договаряне с доставчиците на други транспортни услуги, с цел да бъдат обхванати многомодалните


text:
или „от врата до врата“ транспортни операции с единен транспортен документ, но не включва правото да бъдат предоставяни други такива транспортни услуги;
 е)
 „услуги по корабно агентиране“ означава дейности, които се състоят в представляване, в рамките на дадена географска зона, в качеството на агент на търговските интереси на една или няколко спедиторски линии или спедиторски дружества за следните цели:
 i)
 маркетинг и продажба на услуги за морски транспорт и на свързани услуги, от оформяне на офертата до фактурирането, както и издаване на коносаменти от името на дружествата, покупка и препродажба на необходимите свързани услуги, подготовка на документите и предоставяне на необходимата търговска информация, а също
 ii)
 организиране, от името на дружествата, на временния престой на кораба или поемането на товари при необходимост;
 ж)
 „спомагателни морски услуги“ означава услуги по обработка на товари за морски превоз, услуги по съхранение и складиране, услуги по митническо оформяне, услуги по подреждане и складиране на контейнери, услуги на морски агенции и спедиторски услуги;
 з)
 „услуги по обработка на товари за морски превоз“ означава дейности, упражнявани от пристанищни дружества, в това число от оператори на терминали, но невключващи преките дейности на докерите, когато тези работници са организирани независимо от пристанищното дружество или дружеството оператор на терминал. Обхванатите дейности включват организацията и надзора на:
 i)
 товаренето или разтоварването на товари на или от кораб;
 ii)
 закрепването или освобождаването на товари, както и
 iii)
 приемането или предаването и съхраняването на товари преди експедирането или след разтоварването им; а също така
 и)
 „услуги по съхранение и складиране“ означава услуги по съхранение на замразени или охладени стоки, услуги по складирането на течности или газове в резервоари, както и услуги по съхранение и складиране на други стоки, включително памук, зърно, вълна, тютюн, други селскостопански продукти и други стоки за домакинството.
 ЧЛЕН 8.69
 Задължения
 Без да се засягат несъответстващите на изискванията мерки или другите мерки, посочени в членове 8.12 и 8.18, всяка от страните:
 а)
 спазва принципа за неограничен достъп до международните пазари на морски транспорт и търговски пътища на основата на пазарни и недискриминационни принципи;
 б)
 предоставя на корабите, плаващи под знамето на другата страна или експлоатирани от доставчици на услуги на другата страна, третиране, което е не по-малко благоприятно от това, което предоставя на собствените си кораби по отношение на, наред с другото, достъпа до пристанищата, използването на инфраструктурата и пристанищните услуги, и използването на спомагателните морски услуги, както и налозите и таксите, свързани с тях, митническите съоръжения, предоставянето на корабните стоянки и на съоръженията за товарене и разтоварване (57);
 в)
 позволява на доставчиците на услуги по международен морски транспорт от другата страна да установят и експлоатират предприятие на нейна територия при условия на установяване и стопанисване, не по-малко благоприятни от тези, които предоставя на собствените си доставчици на услуги; а също така
 г)
 предоставя на доставчиците на услуги по международен морски транспорт от другата страна, при разумни и недискриминационни ред и условия, следните пристанищни услуги: пилотиране, теглене на буксир и помощ от влекач, зареждане с провизии, зареждане с гориво и вода, събиране на отпадъци и унищожаване на баласта, услуги


text:
на пристанищната управа, навигационно осигуряване, съоръжения за ремонт при извънредни обстоятелства, услуги по поставяне на котва и акостиране, оперативни наземни услуги, необходими за експлоатацията на корабите, включително комуникации и снабдяване с вода и електричество.
 РАЗДЕЛ Е
 Електронна търговия
 ЧЛЕН 8.70
 Цели и общи разпоредби
 1. Страните признават, че електронната търговия допринася за икономическия растеж и увеличава възможностите за търговия в голям брой сектори. Страните също така признават важността на улесняването на използването и развитието на електронната търговия.
 2. Настоящият раздел има за цел да допринесе за създаването на среда на доверие и сигурност при използването на електронната търговия и да насърчи електронната търговия между страните.
 3. Страните признават значението на принципа на технологична неутралност при електронната търговия.
 4. Настоящият раздел се прилага по отношение на мерки на някоя от страните, засягащи търговията, осъществявана по електронен път.
 5. Настоящият раздел не се прилага за услугите, свързани с хазартни игри и игри със залагания, услугите за телевизионно и радиоразпръскване, аудио-визуалните услуги, услугите, предлагани от нотариусите или от еквивалентни професии, и услугите по процесуално представителство.
 6. В случай на несъответствие между разпоредбите на настоящия раздел и останалите разпоредби от настоящото споразумение, последните имат предимство в рамките на несъответствието.
 ЧЛЕН 8.71
 Определения
 За целите на настоящия раздел:
 а)
 „електронно удостоверяване на автентичност“ означава процес или действие за проверка на идентичността на участваща в електронна комуникация или трансакция страна или гарантиране на цялостността на електронната комуникация, и
 б)
 „електронен подпис“ означава данни в електронна форма, които се добавят към други електронни данни или са логически свързани с тях и отговарят на следните изисквания:
 i)
 той да се използва от дадено лице в потвърждение на това, че електронните данни, за които се отнася, са създадени или подписани, в съответствие със законите и подзаконовите актове на всяка от страните, от това лице, както и
 ii)
 той да потвърждава, че информацията в електронните данни не е променена.
 ЧЛЕН 8.72
 Мита
 Страните не налагат мита върху предаваните по електронен път данни.
 ЧЛЕН 8.73
 Изходен код
 1. Никоя страна не може да изисква прехвърляне на, или достъп до, изходния код на софтуера, притежаван от лице от другата страна (58). Настоящият параграф с нищо не възпрепятства включването или въвеждането на ред и условия, свързани с прехвърлянето на, или предоставянето на достъп до, изходния код в договаряните търговски договори, или прибягването по собствена инициатива до прехвърляне на, или предоставяне на достъп до, изходния код, например в контекста на държавните поръчки.
 2. Настоящият член не засяга по никакъв начин:
 а)
 предявяването от съд, административен съдебен орган или компетентен орган на изисквания за отстраняване на нарушение на правото в областта на конкуренцията;
 б)
 предявяването от съд, административен съдебен орган или административен орган на изисквания във връзка със закрилата и прилагането на права върху интелектуална собственост, доколкото съответните изходни кодове са защитени от тези права, както и
 в)
 правото на дадена страна да предприеме мерки в съответствие с член III от СДП.
 3. За по-голяма яснота се уточнява, че настоящият член по никакъв начин не препятства приемането или запазването в сила от някоя от страните


text:
на мерки (59), които са в противоречие с параграф 1, в съответствие с членове 1.5, 8.3 и 8.65.
 ЧЛЕН 8.74
 Вътрешно регулиране
 Всяка от страните гарантира, че всички нейни мерки с общо приложение, засягащи електронната търговия, се управляват административно по обоснован, обективен и безпристрастен начин.
 ЧЛЕН 8.75
 Принцип на неналагане на изискване за предварително разрешение
 1. Страните ще положат усилия да не налагат изискване за предварително разрешение или друго изискване с равностоен ефект спрямо предоставянето на услуги по електронен път.
 2. Параграф 1 не засяга разрешителните режими, които не визират специфично и изключително услугите, предоставяни по електронен път, нито правилата в областта на телекомуникациите.
 ЧЛЕН 8.76
 Сключване на договори по електронен път
 Освен ако е предвидено друго в техните законови и подзаконови разпоредби, никоя от страните не може да приема или запазва в сила мерки за регулиране на електронните трансакции, които:
 а)
 отричат правното действие, действителността или изпълняемостта на договор, на единственото основание, че той е сключен по електронен път, или
 б)
 по друг начин създават пречки за използването на договори, сключени по електронен път.
 ЧЛЕН 8.77
 Електронно удостоверяване на автентичност и електронен подпис
 1. Освен ако е предвидено друго в техните законови и подзаконови разпоредби, никоя от страните не може да отрече правната валидност на подпис единствено с мотива, че подписът е в електронна форма.
 2. Никоя от страните не може да приема или запазва в сила мерки, регулиращи електронното удостоверяване на автентичност и електронния подпис, с които фактически:
 а)
 се забранява на страните по дадена електронна трансакция съвместно да определят подходящи методи за електронно удостоверяване на автентичността на техните трансакции, или
 б)
 страните по електронни трансакции се лишават от възможността да удостоверят пред съдебните или административните власти факта, че техните електронни трансакции отговарят на всички правни изисквания във връзка с електронното удостоверяване на автентичност и електронния подпис.
 3. Независимо от параграф 2, всяка от страните може да изисква по отношение на определена категория трансакции методът за удостоверяване на автентичност да отговаря на определени стандарти за изпълнение или да е сертифициран от орган, който е акредитиран в съответствие с нейните законови и подзаконови разпоредби.
 ЧЛЕН 8.78
 Защита на потребителите
 1. Страните признават значението на приемането и запазването в сила на прозрачни и ефективни мерки за защита на потребителите, приложими за електронната търговия, както и на мерки, способстващи за повишаване на доверието на потребителите в електронната търговия.
 2. Страните признават важността на сътрудничеството между съответните техни компетентни органи, отговарящи за защитата на потребителите, в рамките на дейностите, свързани с електронната търговия, с цел да се подобри защитата на потребителите.
 3. Страните признават значението на приемането или запазването в сила на мерки, в съответствие със съответните техни законови и подзаконови разпоредби, за защита на личните данни на потребителите на електронната търговия.
 ЧЛЕН 8.79
 Непоискани електронни търговски съобщения
 1. Всяка от страните приема или запазва в сила мерки по отношение на непоисканите електронни търговски съобщения, които:
 а)
 изискват от доставчиците на непоискани електронни търговски съобщения да улеснят способността на получателите да предотвратяват непрекъснатото приемане на такива съобщения; и
 б)
 изискват предвиденото съгласно


text:
нейните законови и подзаконови разпоредби предварително съгласие на получателите за получаването на електронни търговски съобщения.
 2. Всяка от страните гарантира, че електронните търговски съобщения са ясно разпознаваеми като такива, ясно разкриват от чие име са направени и съдържат необходимата информация, за да се даде възможност на получателите да поискат да бъде преустановено безплатно и по всяко време тяхното изпращане.
 3. Всяка от страните предоставя защита срещу доставчици на непоискани електронни търговски съобщения, които не са съобразени с мерките, приети или запазени в сила в съответствие с параграфи 1 и 2.
 ЧЛЕН 8.80
 Сътрудничество в областта на електронната търговия
 1. Когато е целесъобразно, страните си сътрудничат и участват активно в многостранните форуми за насърчаване на развитието на електронната търговия.
 2. Страните се споразумяват да поддържат диалог по регулаторни въпроси, свързани с електронната търговия, с цел обмен на информация и опит, доколкото това е целесъобразно, включително по отношение на относимите закони, подзаконови актове и тяхното прилагане, както и с цел споделяне на най-добрите практики по отношение на електронната търговия, във връзка със, наред с другото:
 а)
 защитата на потребителите;
 б)
 киберсигурността;
 в)
 борбата с непоисканите електронни търговски съобщения;
 г)
 признаването на удостоверения за електронен подпис, издадени на граждани;
 д)
 предизвикателствата пред малките и средните предприятия при използването на електронната търговия;
 е)
 улесняването на трансграничното предоставяне на удостоверителни услуги;
 ж)
 интелектуалната собственост; и
 з)
 електронното управление.
 ЧЛЕН 8.81
 Свободно движение на данни
 Страните подлагат на повторна оценка в срок от три години от датата на влизане в сила на настоящото споразумение необходимостта от включването в настоящото споразумение на разпоредби относно свободното движение на данни.
 ГЛАВА 9
 ДВИЖЕНИЕ НА КАПИТАЛИ, ПЛАЩАНИЯ И ПАРИЧНИ ПРЕВОДИ И ВРЕМЕННИ ЗАЩИТНИ МЕРКИ
 ЧЛЕН 9.1
 Текуща сметка
 Без да се засягат други разпоредби на настоящото споразумение, всяка от страните позволява, в свободно конвертируема валута (60) и в съответствие с Устава на Международния валутен фонд, доколкото е приложим, всички плащания и парични преводи във връзка с трансакции по текущата сметка на платежния баланс, които са в обхвата на настоящото споразумение.
 ЧЛЕН 9.2
 Движение на капитали
 1. Без да се засягат други разпоредби на настоящото споразумение, всяка от страните позволява, по отношение на трансакции по капиталовата и финансовата сметка на платежния баланс, свободното движение на капитали за целите на либерализиране на инвестициите и други трансакции, както е предвидено в глава 8.
 2. Страните провеждат взаимни консултации с оглед улесняване на движението на капитали между тях с цел насърчаване на търговията и инвестициите.
 ЧЛЕН 9.3
 Прилагане на законовите и подзаконовите разпоредби, свързани с движението на капитали, плащанията или паричните преводи
 1. Членове 9.1 и 9.2 не могат да се тълкуват като възпрепятстващи прилагането от една от страните на нейните законови и подзаконови разпоредби, свързани със:
 а)
 несъстоятелността, неплатежоспособността или защитата на правата на кредиторите;
 б)
 емитирането, търговията или сделките с ценни книжа, или фючърси, опции и други деривати;
 в)
 финансовото отчитане или документирането на движението на капитали, плащания или парични преводи, когато това е необходимо за подпомагане на правоприлагащите или финансовите регулаторни органи;
 г)
 престъпленията или наказуемите деяния, или заблуждаващите или измамните


text:
практики;
 д)
 гарантиране на изпълнението на определения или решения в съдебни производства, или
 е)
 социалната сигурност, обществените пенсионни схеми или задължителните спестовни схеми.
 2. Законовите и подзаконовите разпоредби, посочени в параграф 1, не се прилагат по несправедлив, своеволен или дискриминационен начин, нито могат по друг начин да представляват прикрито ограничение на движението на капитали, плащанията или паричните преводи.
 ЧЛЕН 9.4
 Временни защитни мерки
 1. При извънредни обстоятелства на сериозни затруднения за функционирането на икономическия и паричен съюз на Европейския съюз, или опасност от възникване на такива, Европейският съюз може да приеме или да запази в сила защитни мерки по отношение на движението на капитали, плащанията или паричните преводи за период, който не надвишава шест месеца. Тези мерки се свеждат до стриктно необходимото и не може да представляват средство за своеволна или необоснована дискриминация между Япония и трета държава в сходни ситуации.
 2. Всяка от страните може да приема или запази в сила ограничителни мерки по отношение на движението на капитали, плащанията или паричните преводи (61):
 а)
 в случай на сериозни затруднения, свързани с платежния баланс или външни финансови фактори, или опасност от възникване на такива (62), или
 б)
 когато при извънредни обстоятелства движението на капитали, плащанията или паричните преводи пораждат или има опасност да породят сериозни макроикономически затруднения, свързани с паричната политика и политиката за обменния курс.
 3. Мерките по параграф 2 трябва:
 а)
 да са съвместими с Устава на Международния валутен фонд, доколкото е приложим;
 б)
 да не надхвърлят мерките, необходими за справяне със ситуациите, описани в параграф 2;
 в)
 да имат временен характер и с подобряване на ситуацията, описана в параграф 2, постепенно да отпаднат;
 г)
 да избягват причиняването на излишни вреди на търговските, икономическите и финансовите интереси на другата страна, а също така
 д)
 да бъдат недискриминационни спрямо трети държави в сходни ситуации.
 4. В случай на търговия със стоки всяка от страните може да приема ограничителни мерки съгласно член 2.20 за целите на платежния баланс.
 5. В случай на търговия с услуги всяка от страните може да приема ограничителни мерки, за да защити външната си финансова позиция или платежния си баланс. Тези мерки трябва да са в съответствие с условията по член XII от ГАТС.
 6. Всеки път, когато някоя от страните запазва в сила или приема мерки, посочени в параграфи 1—3, тя своевременно уведомява за тях другата страна.
 7. Когато се приемат или запазват в сила ограничения съгласно настоящия член, страните своевременно провеждат консултации в рамките на Комитета по търговията с услуги, либерализирането на инвестициите и електронната търговия, създаден по силата на член 22.3, с изключение на случаите, когато консултациите се провеждат в рамките на други форуми. По време на консултациите се прави оценка на свързаните с платежния баланс или с външни финансови фактори затруднения или на другите макроикономически затруднения, довели до съответните мерки, като същевременно се отчитат, наред с другото, такива фактори, като:
 а)
 естеството и сериозността на затрудненията;
 б)
 външната икономическа и търговска конюнктура, както и
 в)
 други възможни коригиращи мерки.
 8. При консултациите по реда на параграф 7 се подлага на оценка


text:
съответствието на евентуалните ограничителни мерки с параграфи 1—3. За основа на консултациите служат всички налични относими констатации, представени от МВФ и имащи статистически или фактологичен характер, а в заключенията се взема предвид оценката на МВФ за платежния баланс и външната финансова ситуация или други макроикономически затруднения на съответната страна.
 ГЛАВА 10
 ДЪРЖАВНИ ПОРЪЧКИ
 ЧЛЕН 10.1
 Инкорпориране на СДП
 СДП се инкорпорира в настоящата глава и става неразделна част от нея, mutatis mutandis.
 ЧЛЕН 10.2
 Допълнително приложно поле
 Правилата и процедурите, предвидени в разпоредбите на СДП, посочени в приложение 10, част 1, се прилагат, mutatis mutandis, спрямо поръчките, попадащи в обхвата на приложение 10, част 2.
 ЧЛЕН 10.3
 Допълнителни правила
 Всяка от страните прилага членове 10.4—10.12 както за поръчки, попадащи в обхвата на нейните приложения към допълнение I към СДП, така и за поръчки, попадащи в обхвата на приложение 10, част 2.
 ЧЛЕН 10.4
 Публикуване на обявления
 До всички обявления за предстояща или планирана поръчка по член VII от СДП се осигурява безплатен пряк достъп по електронен път през единна точка за достъп в интернет.
 ЧЛЕН 10.5
 Условия за участие
 1. В допълнение към член VIII от СДП, възложител от дадена страна не може да изключи доставчик на услуги, установил се в другата страна, от участие в процедура за възлагане на поръчка въз основа на правно изискване, според което доставчикът трябва да бъде:
 а)
 физическо лице, или
 б)
 юридическо лице.
 Настоящата разпоредба не се прилага за поръчки в обхвата на японския Act on Promotion of Private Finance Initiative [Закон за насърчаването на частната финансова инициатива — закон No 117 от 1999 г.].
 2. При все че възложител от една от страните може, при определянето на условията за участие, да изисква наличието на съответен предишен опит, когато той е от съществено значение за изпълнението на изискванията на поръчката в съответствие с член VIII, параграф 2, буква б) от СДП, този възложител не може да налага условието подобен предишен опит задължително да е придобит на територията на тази страна.
 ЧЛЕН 10.6
 Квалификация на доставчиците
 1. Когато някоя от страните поддържа система за регистрация на доставчиците, при която от заинтересованите доставчици се изисква да се регистрират и да предоставят определена информация, тези доставчици могат по всяко време да поискат да бъдат регистрирани. Възложителят трябва да информира в разумно кратък срок тези доставчици за това дали регистрацията им е била предоставена.
 2. Когато, за да бъде допуснат да представи оферта във връзка с поръчка за строителни работи в Япония, от даден доставчик, установил се в Европейския съюз, се изисква да е преминал бизнес оценка (Keieijikoshinsa) (известна още като Keishin) съгласно японския Закон за строителния бизнес (закон No 100 от 1949 г.), Япония трябва да гарантира, че нейните органи, извършващи такава оценка:
 а)
 оценяват по недискриминационен начин, а когато е целесъобразно — признават за равностойни на използваните в Япония, реализираните извън Япония показатели на доставчика, които могат да включват:
 i)
 числеността на техническия персонал;
 ii)
 здравословните условия на труд;
 iii)
 броя отработени години в строителния бизнес;
 iv)
 условията на счетоводна отчетност в строителния бизнес;
 v)
 размера


text:
на разходите за научноизследователска и развойна дейност;
 vi)
 сдобиването със сертифициране по ISO9001 или ISO14001;
 vii)
 заетостта и професионалното развитие при младите инженери и квалифицираните работници;
 viii)
 сумата на продажбите по отношение на завършени строителни работи, както и
 ix)
 сумата на продажбите по отношение на завършени строителни работи като главен изпълнител; а също така
 б)
 надлежно вземат предвид реализираните извън Япония показатели на доставчика, които могат да включват:
 i)
 размера на собствения капитал;
 ii)
 размера на печалбата преди лихви, данъци, обезценка и амортизация („EBITDA“);
 iii)
 съотношението между нетните лихвени разходи и размера на продажбите;
 iv)
 периода на погасяване на поетите задължения;
 v)
 съотношението между брутната печалба от продажби и брутния капитал;
 vi)
 съотношението между оперативната печалба и размера на продажбите;
 vii)
 съотношението между собствения капитал и дълготрайните активи;
 viii)
 съотношението между собствения капитал и общия размер на активите;
 ix)
 размера на паричните потоци от оперативни дейности, както и
 x)
 размера на неразпределената печалба.
 ЧЛЕН 10.7
 Селективна процедура за възлагане на поръчки
 1. В случай че, в съответствие с параграфи 4 и 5 от член IX от СДП, даден възложител ограничава броя на доставчиците за дадена поръчка, броят на доставчиците, на които е разрешено да подадат оферта, трябва да бъде достатъчен, за да се гарантира конкуренцията, без това да се отрази на оперативната ефективност на системата за възлагане на поръчки.
 2. За Япония настоящият член се прилага само за субектите на централното държавно управление.
 ЧЛЕН 10.8
 Технически спецификации
 В случай че даден възложител прилага технически спецификации, щадящи околната среда, като установените за целите на екологичните маркировки или определените от относимите законови и подзаконови разпоредби, които са в сила в рамките на Европейския съюз или Япония, всяка от страните гарантира, че тези спецификации:
 а)
 са подходящи за определяне на характеристиките на стоките или услугите, които са предмет на поръчката;
 б)
 се основават на обективно проверими и недискриминационни критерии, а също
 в)
 са достъпни за всички заинтересовани доставчици.
 ЧЛЕН 10.9
 Протоколи от изпитвания
 1. Всяка от страните, в т.ч. нейните възложители, може да изисква от заинтересованите доставчици да представят протокол от изпитване, издаден от орган за оценка на съответствието, или сертификат, издаден от такъв орган, като доказателство за съответствие с изискванията или критериите, посочени в техническите спецификации, критериите за оценка, или всякакви други условия.
 2. Когато изисква представянето на протокол от изпитване или сертификат, издаден от орган за оценяване на съответствието, всяка от страните, включително нейните възложители:
 а)
 приема резултатите от процедурите за оценяване на съответствието, които се провеждат от регистрираните органи за оценка на съответствието на другата страна в съответствие с член 2, параграф 1 от Споразумението за взаимно признаване между Европейската общност и Япония, подписано в Брюксел на 4 април 2001 г.; и
 б)
 надлежно взема предвид всяко бъдещо разширяване на обхвата на споразумението, посочено в буква а), или всяко допълнително споразумение, което предстои да бъде сключено между страните с цел взаимно признаване на процедурите за оценяване на съответствието, веднага след влизането му в сила.
 ЧЛЕН 10.10
 Екологични условия
 Възложителите могат да установяват екологични условия, отнасящи се до изпълнението на конкретна


text:
поръчка, при условие че тези условия са съвместими с правилата, предвидени в настоящата глава, и са посочени в обявлението за планирана поръчка или в друго обявление, използвано като обявление за планирана поръчка, или в документацията за поръчка.
 ЧЛЕН 10.11
 Разглеждане на оферти и възлагане на поръчки
 1. В допълнение към член XV, параграф 5 от СДП, и в съответствие с условията, предвидени в законовите и подзаконовите разпоредби на всяка от страните, всяка от страните гарантира, че нейните възложители разполагат с правото да избират измежду двата критерия, посочени в член XV, параграф 5, букви а) и б) от СДП, и са наясно със съответните преимущества на тези критерии.
 2. В допълнение към член XV, параграф 6 от СДП, ако възложителят получи оферта с цена, която е необичайно ниска в сравнение с цените в другите подадени оферти, той разполага също така с възможността да провери с помощта на доставчика дали при определянето на цената се взема предвид предоставянето на субсидии.
 ЧЛЕН 10.12
 Вътрешни процедури за обжалване
 1. Когато по реда на член XVIII, параграф 4 от СДП е определен безпристрастен административен орган от някоя от страните, тази страна гарантира, че:
 а)
 членовете на определения орган са независими, безпристрастни и свободни от външно влияние за срока на назначението си;
 б)
 членовете на определения орган не се освобождават от длъжност против волята им, докато са на служба, освен ако тяхното освобождаване се изисква по силата на разпоредбите, регламентиращи дейността на въпросния орган, а също и че
 в)
 по отношение на възложителите, попадащи в обхвата на приложения 1 и 3 на всяка от страните към допълнение I към СДП, както и на субектите на централното държавно управление и всички други субекти, с изключение на субектите на държавното управление на равнище под централното, попадащи в обхвата на приложение 10, част 2, председателят или поне един друг член на съответния определен орган притежава правна и професионална квалификация, равностойна на необходимата за съдии, адвокати или юристи, получена по реда на законовите и подзаконовите разпоредби на страната.
 2. Всяка от страните приема или запазва в сила процедури, които предвиждат бързи временни мерки за запазване на възможността за доставчика да участва в процедурата за възлагане на поръчката. Такива временни мерки, предвидени в член XVIII, параграф 7, буква а) от СДП, могат да доведат до спиране на процедурата по възлагане на поръчката или — ако конкретен договор е сключен от възложителя и ако страната е предвидила това — до спиране на изпълнението на договора. Процедурите могат да предвиждат, че при вземането на решение за това, дали да се приложат такива мерки, могат да бъдат взети под внимание императивни съображения, свързани с неблагоприятни последици за засегнатите интереси, включително за обществения интерес. В писмена форма се предоставят основателни причини за непредприемането на действия.
 3. В случай че заинтересован или участващ доставчик е подал жалба пред определения орган, посочен в параграф 1, всяка от страните следва по принцип да гарантира, че възложителят няма да може да сключи договора, преди същият орган да излезе с решение или с препоръка по жалбата по отношение на евентуални


text:
временни мерки, корективно действие или обезщетение за претърпените щети или вреди, както е посочено в параграфи 2, 5 и 6, в съответствие с неговите правила, нормативни разпоредби и процедури. Всяка от страните може да предвиди, че в случай на неизбежни и надлежно обосновани обстоятелства договорът все пак може да бъде сключен.
 4. Всяка от страните може да предвиди:
 а)
 период на запазване на статуквото между решението за възлагане на поръчка и сключването на договор, с цел да се предостави на неодобрените доставчици достатъчно време, за да преценят дали е целесъобразно да започнат процедура за преразглеждане, или
 б)
 достатъчен период за заинтересования доставчик да подаде жалба, която може да послужи като основание за спирането на изпълнението на договора.
 5. Корективното действие съгласно член XVIII, параграф 7, буква б) от СДП може да включва една или повече от следните мерки:
 а)
 премахване на дискриминационните технически, икономически или финансови спецификации от поканата за представяне на оферти, от документите за възлагане на поръчка или от всеки друг документ, свързан с процедурата за възлагане на поръчка, и провеждане на нови процедури за възлагане на поръчки;
 б)
 повторно провеждане на процедурата за възлагане на поръчката, без да се променят условията;
 в)
 отмяна на решението за възлагане на поръчката и приемане на ново решение за възлагане на поръчката;
 г)
 прекратяване на договор или обявяване на неговата недействителност, или
 д)
 приемане на други мерки с цел отстраняване на нарушение на настоящата глава, например разпореждане за плащане на определена сума, докато нарушението не бъде ефективно отстранено.
 6. В съответствие с член XVIII, параграф 7, буква б) от СДП, всяка от страните може да предвиди присъждането на обезщетение за претърпените щети или вреди. В тази връзка, ако определеният от страната орган за целите на преразглеждането не е съд, а доставчикът счита, че е налице нарушение на национални законови и подзаконови разпоредби за прилагане на предвидените в настоящата глава задължения, доставчикът може да отнесе въпроса пред съд, включително за да претендира обезщетение, в съответствие със съдебните процедури на страната.
 7. Всяка страна приема или запазва в сила необходимите процедури, чрез които се изпълняват ефективно решенията или препоръките на органите, натоварени с преразглеждането, или се подлагат на ефективно принудително изпълнение решенията на органите за съдебен контрол.
 ЧЛЕН 10.13
 Събиране и докладване на статистически данни
 Всяка от страните предава на другата страна наличните и съпоставими статистически данни, които се отнасят до поръчките, попадащи в обхвата на приложение 10, част 2.
 ЧЛЕН 10.14
 Промени и корекции, засягащи обхвата
 1. Всяка от страните може да промени или коригира своите ангажименти съгласно приложение 10, част 2.
 2. Ако дадена промяна или корекция в приложенията на дадена страна към допълнение I към СДП поражда действие по силата на член XIX от СДП, тя трябва автоматично да породи действие за целите на настоящото споразумение.
 3. Когато някоя от страните възнамерява да направи промени в ангажиментите си съгласно приложение 10, част 2, тя:
 а)
 писмено уведомява другата страна за това, като същевременно
 б)
 включва в уведомлението предложение до другата страна за подходящи компенсаторни корекции с цел обхватът да се


text:
запази на равнище, сравнимо със съществуващото преди промяната.
 4. Независимо от параграф 3, буква б), не е необходимо дадена страна да предоставя компенсаторни корекции, ако промяната касае възложител, спрямо чието възлагане на поръчки тази страна действително е премахнала своя контрол или влияние.
 5. В случай че Комисията за държавни поръчки, създадена по силата на член XXI от СДП, приеме критерии съгласно член XIX, параграф 8, букви б) и в) от СДП, тези критерии следва да бъдат приложими и в контекста на настоящия член.
 6. Ако другата страна възрази, че:
 а)
 корекцията, предложена в съответствие с параграф 3, буква б), е недостатъчна за запазване на сравнимо равнище на взаимно договорения обхват, или че
 б)
 предвидената промяна, посочена в параграф 4, касае възложител, спрямо чието възлагане на поръчки страната не е премахнала в действителност своя контрол или влияние,
 тя подава писмено възражение до страната, която възнамерява да направи промени в ангажиментите си, в рамките на 45 дни от датата на получаване на уведомлението, посочено в параграф 3, буква а), или се счита, че е приела корекцията или промяната.
 7. Следните промени в ангажиментите на дадена страна съгласно приложение 10, част 2 се считат за корекция:
 а)
 промяна в наименованието на възложителя;
 б)
 сливане на двама или повече възложители, фигуриращи в един и същи параграф от приложение 10, част 2;
 в)
 разделяне на възложител измежду фигуриращите в приложение 10, част 2 на двама или повече възложители, които се добавят към възложителите, фигуриращи в същия параграф на тази част, както и
 г)
 актуализации на примерни списъци като фигуриращите в приложение 10, част 2, раздел А, параграф 3 и приложение 10, част 2, раздел Б, параграф 1, буква б), или в приложения 2 и 3 на Европейския съюз към допълнение I към СДП.
 8. В случай на планирани корекции, веднъж на всеки две години съответната страна писмено уведомява другата страна за тях, в съответствие с цикличността на уведомленията, предвидена в Решението на Комисията за държавни поръчки относно изискванията за уведомяване съгласно членове XIX и XXII от споразумението, прието на 30 март 2012 г. (GPA/113), след влизането в сила на настоящото споразумение.
 9. Другата страна може, в рамките на 45 дни от датата на получаване на уведомлението по параграф 8, да подаде писмено възражение до страната, която възнамерява да коригира своите ангажименти. Подаващата възражение страна излага съображенията, поради които счита, че планираната корекция не е промяна по смисъла на параграф 7, и описва последиците от предложената корекция за взаимно договорения обхват, предвиден в настоящото споразумение. В случай че в срок от 45 дни от датата на получаване на уведомлението не бъде подадено такова писмено възражение, планираната корекция ще се счита за приета.
 10. Ако страната възрази срещу планираната промяна или корекция, или срещу предложената компенсаторна корекция, страните полагат усилия да разрешат този въпрос чрез консултации. Ако не бъде постигнато споразумение между страните в срок от 150 дни от датата на получаване на уведомлението за възражението, страната, която възнамерява да промени или коригира своите задължения, може да прибегне до уреждане на спорове по реда на глава 21,


text:
за да определи дали възражението е обосновано. Планирана промяна или корекция, по отношение на която е било подадено възражение, се счита за приета само когато това е договорено в рамките на проведените консултации или когато бъде взето решение в този смисъл от сформираната по реда на член 21.7 специална група.
 ЧЛЕН 10.15
 Сътрудничество
 Страните се стремят да си сътрудничат с цел по-добро разбиране на съответните пазари на държавни поръчки на всяка от тях. Страните също така признават, че за тази цел е важно участието на свързаните отрасли на страните чрез такива средства, като диалози.
 ЧЛЕН 10.16
 Комитет по държавните поръчки
 1. Създаденият по силата на член 22.3 Комитет по държавните поръчки (наричан по-нататък в настоящия член „комитетът“) отговаря за ефективното прилагане и действие на разпоредбите на настоящата глава.
 2. Комитетът има следните функции:
 а)
 изготвя препоръки към Съвместния комитет с оглед приемането на решения за изменение на приложение 10, част 2, за да намерят в нея отражение промените или корекциите, приети съгласно член 10.14, или договорените компенсаторни корекции;
 б)
 приема реда и условията за предоставянето на статистически данни в съответствие с член 10.13, ако счете това за необходимо;
 в)
 разглежда въпроси, свързани с държавните поръчки, които са отнесени пред него от някоя от страните, а също така
 г)
 обменя информация, свързана с възможностите за държавни поръчки, включително такива на по-ниско от централното равнище, във всяка от страните.
 ЧЛЕН 10.17
 Звена за контакт
 Непосредствено след влизането в сила на настоящото споразумение всяка от страните определя звено за контакт за целите на прилагането на настоящата глава и съобщава на другата страна координатите за връзка, включително информация за съответните длъжностни лица. Страните своевременно се информират взаимно за всяка промяна в посочените координати за връзка.
 ГЛАВА 11
 ПОЛИТИКА В ОБЛАСТТА НА КОНКУРЕНЦИЯТА
 ЧЛЕН 11.1
 Принципи
 Страните признават значението на лоялната и свободна конкуренция в своите търговски и инвестиционни отношения. Страните признават, че антиконкурентните практики могат да нарушат правилното функциониране на пазарите и да намалят ползите от либерализацията на търговията и инвестициите.
 ЧЛЕН 11.2
 Антиконкурентни практики
 Всяка от страните, в съответствие със своите законови и подзаконови разпоредби, предприема считаните от нея за подходящи мерки срещу антиконкурентните практики, с оглед постигане на целите на настоящото споразумение.
 ЧЛЕН 11.3
 Законодателна и регулаторна рамка
 1. Всяка от страните запазва своето законодателство в областта на конкуренцията, което се прилага за всички предприятия във всички сектори на икономиката и противодейства, по ефективен начин, на следните антиконкурентни практики:
 а)
 що се отнася до Европейския съюз:
 i)
 споразумения между предприятия, решения на сдружения на предприятия и съгласувани практики, които имат за цел или резултат възпрепятстването, ограничаването или нарушаването на конкуренцията;
 ii)
 злоупотреба от страна на едно или повече предприятия с господстващо положение, както и
 iii)
 сливания или концентрация между предприятия, които значително биха попречили на ефикасната конкуренция; а също така
 б)
 що се отнася до Япония:
 i)
 частните монополи;
 ii)
 необосновано ограничаване на търговията;
 iii)
 нелоялни търговски практики, както и
 iv)
 сливания или придобивания, които съществено ограничават конкуренцията в определена област на търговия.
 2. Всяка от страните прилага законодателството си в областта


text:
на конкуренцията по отношение на всички предприятия — били те частни, или публични, — които осъществяват стопански дейности. Това не може да бъде пречка за някоя от страните да предвиди конкретно освобождаване от задължението за прилагане на законодателството в областта на конкуренцията, при условие че подобно освобождаване е прозрачно и се свежда до необходимото за защита на обществения интерес. Подобно освобождаване не надхвърля строго необходимото за постигане на целите от обществен интерес, определени от тази страна.
 3. За целите на настоящата глава „стопански дейности“ означава дейностите, които се отнасят до предлагането на стоки и услуги на пазара.
 ЧЛЕН 11.4
 Функционална независимост
 Всяка от страните поддържа функционално независим орган, който отговаря за ефективното правоприлагане на законодателството в областта на конкуренцията и притежава съответната компетентност.
 ЧЛЕН 11.5
 Недискриминация
 При прилагането на законодателството си в областта на конкуренцията всяка от страните спазва принципа на недискриминация по отношение на всички предприятия, независимо от националната принадлежност и вида на собствеността на предприятията.
 ЧЛЕН 11.6
 Процедурна справедливост
 При прилагането на законодателството си в областта на конкуренцията всяка от страните спазва принципа на справедливост на процедурата по отношение на всички предприятия, независимо от националната принадлежност и вида на собствеността на предприятията.
 ЧЛЕН 11.7
 Прозрачност
 Всяка от страните прилага по прозрачен начин законодателството си в областта на конкуренцията. Всяка от страните насърчава прозрачността в своята политика в областта на конкуренцията.
 ЧЛЕН 11.8
 Сътрудничество в сферата на правоприлагането
 1. За да постигнат целите на настоящото споразумение и да допринесат за ефективното прилагане на законодателството в областта на конкуренцията на всяка от страните, страните признават, че е в техен общ интерес да насърчават сътрудничеството и координацията между органите за защита на конкуренцията по отношение на новостите в политиката в областта на конкуренцията и дейностите по правоприлагане, в рамките на Споразумението между Европейската общност и правителството на Япония за сътрудничество по отношение на дейности, нарушаващи конкуренцията, съставено в Брюксел на 10 юли 2003 г. (наричано по-нататък в настоящата глава „Споразумението за сътрудничество по отношение на дейности, нарушаващи конкуренцията“).
 2. За улесняване на сътрудничеството и координацията, предвидени в параграф 1, органите за защита на конкуренцията на страните могат да обменят или по друг начин да съобщават информация в рамките на Споразумението за сътрудничество по отношение на дейности, нарушаващи конкуренцията.
 ЧЛЕН 11.9
 Уреждане на спорове
 Редът за уреждане на спорове, предвиден в глава 21, не е приложим по отношение на разпоредбите на настоящата глава.
 ГЛАВА 12
 СУБСИДИИ
 ЧЛЕН 12.1
 Принципи
 Страните признават, че всяка от тях може да отпуска субсидии, когато такива са необходими за постигането на цели на обществената политика. Определени субсидии обаче потенциално могат да нарушат правилното функциониране на пазарите и да намалят ползите от либерализацията на търговията и инвестициите. По принцип субсидии не трябва да бъдат отпускани от никоя от страните, ако същата установи, че те имат или биха могли да имат значително отрицателно въздействие върху търговията или инвестициите между страните.
 ЧЛЕН 12.2
 Определения
 За целите на настоящата глава:
 а)
 „стопански дейности“ означава дейности, отнасящи се до предлагането на стоки и услуги на пазара;
 б)
 „субсидия“ означава мярка, която изпълнява


text:
mutatis mutandis условията по член 1.1 от Споразумението за СИМ, независимо от това дали получателите на субсидията се занимават със стоки или услуги, а
 в)
 „специфична субсидия“ означава субсидия, която се определя mutatis mutandis като специфична в съответствие с член 2 от Споразумението за СИМ.
 ЧЛЕН 12.3
 Приложно поле
 1. Настоящата глава се прилага за специфичните субсидии, доколкото те са свързани със стопански дейности (63).
 2. Настоящата глава не се прилага за субсидии, отпуснати на предприятия, натоварени от правителството с предоставянето на услуги за широката общественост за целите на обществената политика. Подобни изключения от правилата за субсидиите трябва да бъдат прозрачни и не могат да надхвърлят набелязаните във връзка с тях цели на обществената политика.
 3. Настоящата глава не се прилага за субсидии, отпуснати за компенсиране на щетите, причинени от природни бедствия или други извънредни събития.
 4. Членове 12.5 и 12.6 не се прилагат за субсидии, размерът с натрупване или бюджетът на които е по-малко от 450 000 специални права на тираж (наричани по-нататък „СПТ“) за всеки бенефициер за период от три последователни години.
 5. Членове 12.6 и 12.7 не се прилагат за субсидии, свързани с търговията със стоки, обхванати от приложение 1 към Споразумението за селското стопанство, и субсидии, свързани с търговията с риба и рибни продукти.
 6. Член 12.7 не се прилага за субсидии, предоставяни на временна основа, за да се реагира на извънредна ситуация, възникнала в национален или глобален мащаб (64). Подобни субсидии трябва да бъдат конкретно насочени, икономични, ефективни и ефикасни с оглед отстраняване на установената временна извънредна икономическа ситуация от национален или глобален мащаб.
 7. Настоящата глава не се прилага за аудио-визуалните услуги.
 8. Член 12.7 не се прилага за субсидии, отпуснати на по-ниско от централното равнище на държавно управление на всяка от страните. При изпълнението на своите задължения, произтичащи от настоящата глава, всяка от страните взема такива разумни мерки, каквито евентуално са на нейно разположение, за да гарантира спазването на разпоредбите на настоящата глава от по-ниските от централното равнища на държавно управление на тази страна.
 ЧЛЕН 12.4
 Връзка със Споразумението за СТО
 Настоящата глава по никакъв начин не засяга правата и задълженията на всяка от страните, произтичащи от Споразумението за СИМ, член XVI от ГАТТ от 1994 г. и член XV от ГАТС.
 ЧЛЕН 12.5
 Уведомяване
 1. Всяка от страните уведомява на английски език другата страна за правното основание, формата, размера или бюджета, а когато е възможно — и за името на получателя на конкретна специфична субсидия, отпусната или която продължава да се отпуска (65) от уведомяващата страна, на всеки две години, считано от датата на влизане в сила на настоящото споразумение. Първото уведомление обаче се извършва не по-късно от три години след датата на влизане в сила на настоящото споразумение.
 2. Ако една от страните направи публично достояние на официален уебсайт информацията, посочена в параграф 1, уведомлението по параграф 1 се счита за извършено. В случай че една от страните извърши уведомления за субсидии в съответствие с член 25.2 от Споразумението за СИМ, се счита, че тази страна е изпълнила изискването на параграф


text:
1 по отношение на подобни субсидии.
 3. По отношение на свързаните с услуги субсидии настоящият член се прилага само за следните сектори: архитектурни и инженерни услуги, банкови услуги, компютърни услуги, строителни услуги, енергийни услуги, екологични услуги, експресни куриерски услуги, застрахователни услуги, телекомуникационни и транспортни услуги.
 ЧЛЕН 12.6
 Консултации
 1. В случай че някоя от страните счита, че дадена субсидия на другата страна има или би могла да има значителен отрицателен ефект върху нейните търговски или инвестиционни интереси съгласно настоящата глава, първата страна може да отправи искане за консултация в писмена форма. Страните започват консултации с оглед намиране на решение на повдигнатия въпрос, при условие че искането съдържа обяснение за това, по какъв начин субсидията има или би могла да има значителен отрицателен ефект върху търговията или инвестициите между страните.
 2. По време на консултациите получилата искането за консултации страна разглежда възможността за предоставяне, при поискване от другата страна, на информация за субсидията, отнасяща се например до:
 а)
 правното основание и целта на политиката или целта на субсидията;
 б)
 формата на субсидията, например безвъзмездни средства, заем, гаранция, възстановяем аванс, вливане на капитал или данъчно облекчение;
 в)
 датите и срока на действие на субсидията и каквито и да било други срокове, свързани с нея;
 г)
 изискванията във връзка с допустимостта на субсидията;
 д)
 съвкупния размер или годишния размер, предвиден в бюджета за субсидията, и възможността за ограничаване на субсидията;
 е)
 когато това е възможно — получателя на субсидията, както и до
 ж)
 всякаква друга информация, в т.ч. статистически данни, позволяваща да бъде направена оценка на въздействието на субсидията върху търговията или инвестициите.
 3. С цел улесняване на консултациите получилата искането страна писмено предоставя релевантна информация за въпросната субсидия не по-късно от 90 дни след датата на получаване на искането по параграф 1.
 4. В случай че определена информация, посочена в параграф 2, не е предоставена от получилата искането страна, въпросната страна обяснява липсата на такава информация в своя писмен отговор.
 5. Ако след проведените консултации отправилата искането страна все още счита, че субсидията има или би могла да има значителен отрицателен ефект върху нейните търговски или инвестиционни интереси съгласно настоящата глава, получилата искането страна се отнася с необходимото разбиране към опасенията на отправилата искането страна. Всяко решение се счита за осъществимо и приемливо от получилата искането страна.
 ЧЛЕН 12.7
 Забранени субсидии
 Забраняват се следните субсидии на някоя от страните, които имат или биха могли да имат значителен отрицателен ефект върху търговията или инвестициите между страните:
 а)
 правни или други договорености, по силата на които държавен или публичен орган носи отговорност за гарантиране на дълговете или финансовите задължения на конкретно предприятие, без никакво ограничение по отношение на размера и срока на действие на подобна гаранция, както и
 б)
 субсидии за преструктуриране на предприятие, намиращо се в тежко финансово състояние или изпаднало в неплатежоспособност, без същото да е изготвило надежден план за преструктуриране. Такъв план за преструктуриране се изготвя в разумен срок след получаване от предприятието на временна подкрепа за ликвидността (66). Планът за преструктуриране се основава на реалистични допускания с оглед гарантиране на